Document ID: /roh_data/filtered/fineweb-2-filterrobots_roh.jsonl.gz/55302

Il barometer da conjunctura da la Scola politecnica federala (KOF) resta per il mument sur la media. Il schaner 2022 è'l puspè s'augmentà levet per 0,6 sin total 107,8 puncts. Quai è era levet dapli ch'ils experts avevan quintà. Sin dumonda da l'agentura da novitads dals martgads (AWP) avevan lezs spetgà tranter 104 e 107 puncts. Uschia sajan las perspectivas per l'economia svizra vinavant sur la media e cleramain meglras ch'anc l'onn passà, han declerà ils economs dal KOF. I dependia però anc ferm dal svilup da la pandemia – surtut l'unda da la varianta omicron dal coronavirus.
Tenor il KOF èn sa meglieradas las perspectivas surtut per il consum e prestaziuns da finanzas ed assicuranzas. Però era en la gastronomia vegn quintà cun svilups positivs. Però gist là po l'unda dad omicron avair gronda influenza e far in stritg tras las prognosas.
In zic main positiv è il svilup en ils secturs da prestaziuns da servetschs, l'industria elavuranta e la dumonda da l'exteriur. Entant ch'ils indicaturs ch'il KOF mesira per l'industria elavuranta (cumprais la branscha da construcziun) èn plitost sa sbassads, èn ils indicaturs per la situaziun cumpetitiva e per l'occupaziun tuttina creschids.
Barometer da conjunctura KOF (ETH)
Il barometer da conjunctura KOF da la Scola politecnica federala è in indicatur per il svilup da l'economia svizra. El cumulescha blers singuls indicaturs per las differentas branschas. Las valitas vegnan evaluadas, valitadas e contrahadas statisticamain en in indicatur cumulà.